Dr. Mato Gostiša

**Kdaj bo čas za ekonomsko demokracijo, če ne zdaj?**

*Človek kar ne more verjeti, koliko radikalnih kritičnih analiz je bil (in je še vedno) v zadnjih letih – zlasti od nastopa aktualne krize leta 2008 dalje – deležen obstoječi kapitalizem z vsemi svojimi uničujočimi ekonomskimi, socialnimi in okoljskimi posledicami, obenem pa, kako popolni »brezidejnosti« smo ob tem še vedno priča glede uporabnih zamisli za morebitno njegovo tudi radikalnejšo rekonstrukcijo. Kot kaže bodo tudi v Sloveniji na žalost minile še ene parlamentarne volitve, ne da bi se stroka in politika (leva in desna) v tem smislu dokopali do česa bolj obetavnega kot je neprestano ponujanje nekakšnih sistemsko popolnoma benignih »strukturnih« (davčnih, fiskalnih, pokojninskih, delovnopravnih ipd.) reform po bruseljskem diktatu, ki pa se temeljev tega preživetega družbenoekonomskega sistema seveda niti ne dotaknejo, kaj šele, da bi jih lahko kakorkoli spreminjale.*

**Zgrešena mantra sodobnega družboslovja**

Vse ta brezidejnost pa se začne in konča že pri sami **diagnozi bistva obstoječega kapitalizma** in jedra problemov, ki povzročajo njegovo – zdaj res že naravnost nevzdržno – deviantno učinkovanje na vseh področjih družbenega življenja. Dokler bo namreč sodobno družboslovje obsedeno z mantro, da sta bistvo in temelj obstoječega kapitalizma zasebna lastnina produkcijskih sredstev in tržni sistem, znanost na tem področju pač ne bo prišla nikamor naprej. Kajti, glede na negativne izkušnje tako z realnim (planskim) kot s samoupravnim (družbenolastninskim) socializmom se pod temi pogoji vsak razmislek nujno konča z ugotovitvijo, da je ta model kapitalizma kljub vsem svojim napakam ekonomsko absolutno superioren družbenoekonomski sistem brez konkurence in brez resne alternative. Lahko ga torej le **»popravljamo«** z raznimi »strukturnimi reformami«, ni pa ga moč nadomestiti z nobenim novim, v temelju drugačnim in boljšim.

Smo torej z obstoječim kapitalizmom res prišli do konca zgodovine družbenoekonomskega razvoja človeške civilizacije? Nesmisel.Naslednja faza razvoja, če ta le ne bo zašel v (še bolj) retrogradno smer, je zagotovo **ekonomska demokracija** **kot povsem nova paradigma kapitalizma**, ki pa bo še vedno ohranjala zasebno lastnino in tržni sistem gospodarjenja, torej ključna »pravila igre« v celoti. Po istih pravilih igre namreč lahko delujejo med seboj popolnoma različni družbenoekonomski sistemi z bistveno različnimi končnimi učinki. Te učinke pa določajo konkretne institucije (subjekti) sistema in odnosi med njimi.

**Problem je mezdni odnos med delom in kapitalom**

V resnici je bistvo obstoječega kapitalizma in generator bolj ali manj vseh njegovih anomaličnih družbenih učinkov ekonomsko neutemeljen in objektivno že zdavnaj preživet **mezdni odnos med nosilci dela in kapitala,** temeljni problem pa konkretne institucije, ki ta odnos vzpostavljajo in vzdržujejo. Gre za odnos popolne delovnopravne, upravljalske in ekonomske prevlade nosilcev kapitala. A zasebna lastnina produkcijskih sredstev, ki sicer obstaja že od propada praskupnosti dalje, in trgi, ki sicer v gospodarski zgodovini človeštva igrajo pomembno vlogo vsaj že od izuma kovanega denarja v 8. stoletju pred našim štetjem dalje, za ta odnos niso popolnoma nič krivi. Obenem pa ta odnos niti približno ni neizogibna sestavina tržnega produkcijskega načina. Zasebnolastniško tržno gospodarstvo bi povsem nemoteno delovalo tudi ob povsem drugačnem (npr. partnerskem, asociativnem) družbenoekonomskem odnosu med nosilci (lastniki) omenjenih dveh temeljnih produkcijskih dejavnikov.

**Kako do ekonomske demokracije?**

Osnovna smer iskanj za želeno temeljito rekonstrukcijo obstoječega kapitalizma je torej jasna. Koncept ključnih institucij sistema je treba spremeniti tako, da bodo zagotavljale **vsestransko in** **popolno enakopravnost nosilcev dela in kapitala**, to je ekonomsko demokracijo v pravem pomenu besede, ne da bi to kakorkoli posegalo v zasebno lastnino in tržni sistem gospodarjenja. O tem, kako je to povsem realno izvedljivo, a ne ravno čez noč seveda, pa smo v tej reviji že večkrat pisali. Treba je: **1)** koncept kapitala razširiti tudi s človeškim (in intelektualnim na splošno) kapitalom in tega institucionalno postaviti ob bok finančnemu kapitalu; **2)** koncept kapitalističnega podjetja kot »pravno personificiranega (zgolj finančnega) kapitala« spremeniti v koncept podjetja kot »/enako/pravne skupnosti človeškega in finančnega kapitala«; **3)** koncept mezdnega (tržnomenjalnega) delovnega razmerja pretvoriti v partnersko razmerje med nosilci obe vrst kapitala; **4)** uveljaviti nov model enakopravnega korporacijskega soupravljanja in soudeležbe pri dobičku nosilcev na tej osnovi. Torej nič nemogočega. In v začetku 21. stoletja bi bil že skrajni čas, da se tega končno tudi lotimo.

Že znotraj nespremenjenega družbenoekonomskega sistema pa bi bilo treba začeti z maksimalno širitvijo sistema soupravljanja, udeležbe pri dobičku in notranjega lastništva zaposlenih kot **prvih zametkov ekonomske demokracije**. Če ne zaradi drugega, pa vsaj zato, ker omenjene oblike delavske participacije empirično dokazano pozitivno vplivajo na konkurenčnost in poslovno uspešnost podjetij v sodobnih pogojih gospodarjenja.

**Predvolilni čas – idealna priložnost**

Predvolilni čas **je idealna priložnost** (vsaj za deklarirane socialdemokratske) politične stranke, da sprejmejo to vizijo družbenoekonomskega in socialnega razvoja ter jo preverijo med volilci. Ti so se namreč večinoma močno naveličali poslušati neoliberalne dogme o nujnih »strukturnih« reformah, ki da bodo edine lahko prinesle **boljši kapitalizem** in **socialno državo**. Boljši kapitalizem je lahko le ekonomska demokracija, ki socialne države in njenega arbitrarnega prerazdeljevanja dohodkov sploh ne bo več potrebovala, a bo čisto pravo zasebnolastniško in tržno gospodarstvo. Za ta korak pa bo seveda potrebno nekaj političnega poguma.